2.6.2006	SM-2006-01676/Yr-0

Oikeusministeriö
PL 25
00023 valtioneuvosto

Ehdotus hallituksen esitykseksi laiksi liiketoimintakiellosta annetun lain sekä verotustietojen julkisuudesta ja salassapidosta annetun lain muuttamisesta

poliisin ylijohdon rikostorjunnan vastuualueen lausunto

Oikeusministeriössä on valmisteltu ehdotus hallituksen esitykseksi laiksi liiketoimintakiellosta annetun lain sekä verotustietojen julkisuudesta ja salassapidosta annetun lain muuttamisesta. Oikeusministeriö on varannut tilaisuuden antaa lausunto asiasta. Jo valmistelun yhteydessä oikeusministeriössä on järjestetty keskustelutilaisuuksia, joihin on osallistunut myös poliisin ylijohdon rikostorjunnan vastuualueen edustaja. 

Esityksessä ehdotetaan muutettavaksi liiketoimintakiellosta annettua lakia niin, että poliisille kuuluvan liiketoimintakiellon valvonnan tehostamiseksi vero-, tulli- ja ulosottoviranomaisen sekä muiden laissa määriteltyjen viranomaisten tehtävänä olisi kiinnittää huomiota liiketoimintakiellon toteutumiseen. Tässä tarkoituksessa viranomaiset saisivat sähköisesti tietoja rekisteristä, johon liiketoimintakiellon määräämistä koskevat tiedot merkitään. Verotustietojen julkisuudesta ja salassapidosta annettua lakia muutettaisiin niin, että verohallinnolla olisi vastaavanlainen oikeus kuin muilla edellä tarkoitetuilla viranomaisilla antaa tietoja poliisille liiketoimintakiellon valvontaa varten. Lakiin lisättäisiin myös säännökset liiketoimintakiellon merkitsemisestä kaupparekisteriin ja säätiörekisteriin. Liiketoimintakiellon sisältöä ehdotetaan tarkistettavaksi niin, että kieltoon määrätty ei saisi harjoittaa liiketoimintaa Suomessa toiseen valtioon perustetun yhteisön nimissä. Ehdotetut lait ovat tarkoitetut tulemaan voimaan mahdollisimman pian sen jälkeen, kun ne on hyväksytty ja vahvistettu.

Allekirjoittaneet toteavat, että esitettävät muutokset ovat tarpeellisia ja kannatettavia. Tarkennuksena voidaan todeta seuraavaa. 

Esityksessä ehdotetaan, että kiellon noudattamisen valvomiseksi vero-, tulli- ja ulosottoviranomaisen, julkisista varoista avustuksia ja etuuksia myöntävän viranomaisen sekä elinkeinotoimintaan liittyviä lupa- ja valvontatehtäviä hoitavan viranomaisen on huolehdittava siitä, että sen toiminnassa kiinnitetään huomiota liiketoimintakiellon noudattamisen toteutumiseen. Vaikka esityksen perusteella muita viranomaisia ei selvästi velvoiteta kiellon noudattamisen valvontaan, antaa se kuitenkin velvollisuuden huolehtia siitä, niiden toiminnassa kiinnitetään huomiota liiketoimintakiellon noudattamisen toteutumiseen. Tavoitteen toteutuminen edellyttää ko. tahojen tietoisuuden (koulutus) lisäämistä liiketoimintakiellosta ja sen sisällöstä. Joka tapauksessa voidaan olettaa, että tämä muutos lisää tulevaisuudessa poliisille tehtävien ilmoitusten määrää koskien mahdollista liiketoimintakiellon rikkomista. 

Oikeusministeriön valmistelemassa esityksessä huomioitujen muutosten lisäksi tulisi allekirjoittaneiden näkemyksen mukaan kiinnittää huomiota myös seuraaviin seikkoihin. 

Voimassa olevan liiketoimintakieltolain määräajat koskien väliaikaista liiketoimintakieltoa ovat suhteellisien lyhyet. Liiketoimintakieltolain 11 §:n mukaan väliaikainen liiketoimintakielto voidaan määrätä enintään kuudeksi kuukaudeksi kerrallaan. Jollei syytettä väliaikaisen liiketoimintakiellon perusteena olevasta menettelystä ole nostettu vuoden kuluessa väliaikaisen kiellon määräämisestä, raukeaa kiellon voimassaolo. Todettakoon, että väliaikaista liiketoimintakieltoa olisi usein tarkoituksenmukaista hakea laajojen talousrikosten tutkinnan yhteydessä. Näissä esitutkinnan ja syyteharkinnan suorittaminen kestää usein niin kauan, ettei väliaikaista liiketoimintakieltoa haeta. Mikäli liiketoimintakieltolain 11 §:n mukaiset määräajat olisivat pidemmät, laskisi väliaikaisen liiketoimintakiellon käyttämiskynnys.   

Edelleen voidaan todeta, että liiketoimintakieltoon määrätyn henkilön tulisi olla mahdollista poistaa itsensä yhteisön muodollisesta asemasta ilman kustannuksia. Nykyisin liiketoimintakieltoon määrätty henkilö joutuu poistamisen yhteydessä maksamaan normaalit patentti- ja rekisterihallituksen määräämät maksut, mikäli  hän haluaa itsensä poistettavaksi esimerkiksi osakeyhtiön hallitusasemasta. Mikäli henkilö voisi tehdä muutosilmoituksen maksutta, lisääntyisi liiketoimintakieltoon määrättyjen henkilöiden oma-aloitteisuus poistaa itsensä yhteisön muodollisesta asemasta. Toisaalta taas oikeusministeriön esityksessä huomioitu seikka, että tieto henkilön liiketoimintakiellosta lisätään viranpuolesta kauppa- ja säätiörekisteriin turvaa sen, että tieto kiellosta tulee yleisesti näkyviin. 

Lopuksi allekirjoittaneet pyytävät huomioimaan, että liiketoimintakiellon kiertämisen estämisen ja rikkomisen paljastamisen lisäksi, vaikuttava liiketoimintakiellon noudattamisen valvonta edistää talousrikostorjuntaa yleisemminkin. Liiketoimintakiellon tehokas valvonta tukee omalta osaltaan myös talousrikollisuuden ennalta estämistä ja paljastumista sekä tehostaa reaaliaikaista talousrikostutkintaa ja rikoshyödyn takaisin saantia.  

Poliisiylitarkastaja	Robin Lardot

Ylikomisario	Ara Haikarainen

JAKELU	kirjaamo.om@om.fi
riitta.hamalainen@om.fi
liisa.lehtimaki@om.fi